– De våger ikke snakke om innvandring og integrering som en utfordring i frykt for å bli kalt rasister. Da har Sverigedemokraterna funnet sin sak, og dermed en inngang til vanlige mennesker. Det er derfor de får så mange stemmer, sier Kim Öhman.

NRK møter henne sammen med andre pensjonister på en kafé i Stockholm. De har alle sammen fått med seg det politiske kaoset som har preget Sverige de siste dagene.

Nå blir det nyvalg, og flere av velgerne NRK møter mener at regjeringen og andre partier i de etablerte blokkene har seg selv å skylde.

Les også: Löfven skriver ut nyvalg

Öhman har i alle år stemt sosialistisk.

Samtidig er hun nå svært oppgitt over hvordan den nye regjeringen med Socialdemokraterna i spissen har håndtert Sverigedemokraterna (SD).

Regjeringen har ikke vært villige til å snakke om innvandring, og dermed har de oversett mange velgere mener hun.

MOTSTAND: Sverigedemokraterna har møtt sterk motstand fra de andre partiene, og også svenske medier. Flere aviser gikk direkte ut mot partiet på sine forsider i forbindelse med valget. Foto: Lundahl, Pontus / NTB scanpix

– Det er 800 000 svensker som har stemt på SD. De er ikke rasister, men de er misfornøyde med at ingen politikere hører på dem, sier Kim Öhman.

– De må kunne ta hverandre i hånda og snakke

Roger Klar er enig i at utfrysingen av SD har gått for langt.

– De må kunne ta dem i hånda, hilse og snakke med dem, sier han til NRK rundt kafébordet.

For en så fastlåst situasjon som det har vært i svensk politikk mener han ikke tjener noen.

Likevel tror han ikke at noen av partiene vil inngå formaliserte samarbeid med Sverigedemokraterna.

– Nei, å samarbeide trenger man ikke nødvendigvis å gjøre, sier Roger Klar.

Tror SD kan øke

Andre NRK møter er mer kritiske til at Sverigedemokraterna nå kan få enda mer innflytelse.

– Dessverre vinner vel SD på et nyvalg, sier Rolf som vi møter i Gamla Stan i Stockholm.

Han mener Sverigedemokraterna (SD) allerede har altfor mye påvirkning på svensk politikk. Nå frykter han mer av det han ikke liker.

– De er ikke humane.

– Hvorfor ikke?

– De er fiendlige mot innvandrere og andre mennesker, svarer han.

ØNSKER FLYKTNINGER: Olivia Karapoulios og William Hultman ønsker at Sverige fortsatt skal ta imot flyktninger for å hjelpe de i verden som trenger beskyttelse. Foto: Anne Mone Nordahl / NRK

Også ungdommene Olivia Karapoulios (20) og William Hultman (20) er skeptiske til Sverigedemokraternas inntog i maktspillet i Riksdagen.

– Jeg synes det er galt at de vil stoppe all innvandring, sier William Hultman.

Og får støtte fra venninnen.

– Alle er jo mennesker, sier Olivia Karapoulios.

Hultman synes det er greit at det blir nyvalg, men støtter heller de borgerlige Moderaterna enn SD og deres plan om å stoppe innvandring og mottak av flyktninger.

– De som trenger hjelp må fortsatt kunne komme hit, sier William Hultman.